<classify> WAZIRI wa Mambo ya Ndani ya Nchi, Kangi Lugola ameagiza iundwe kamati huru ya kuchunguza tukio la kupigwa kwa siku tisa na askari mkazi wa Namanga wilayani Longido, mkoani Arusha, Musa Yahya ili haki itendeke.Yahya na wenzake watano, walituhumiwa kuiba vitu vya wageni katika kambi ya kitalii iliyopo wilayani Ngorongoro na kusababisha kushikiliwa na askari polisi, wanaolalamikiwa kuwapiga na kuwafanyia vitendo vya kikatili.Aidha, inadaiwa kuwa kutokana na kipigo hicho, Yahya anadaiwa kuoza mguu ambapo sasa anatembea kwa shida baada ya kukatwa nyama za mguu huo. Tulipigwa na kuteswa kwa siku tisa huku tukiwa tumefungwa mikono na miguu. Tulipigwa katika nyayo za miguu hadi mguu wangu ukaoza na baadae tukapelekwa hospitali, baada ya vipimo madaktari wakasema mguu umeoza na wakaukata nyama kwa kweli nimepata mateso maana pia walinitesa hadi kunifanyia ukatili sehemu za siri kwa kuniingizia chupa,alieleza Yahya.Alisema tukio hilo ni la Desemba 20, mwaka jana baada ya kukamatwa na kupelekwa katika Kituo cha Polisi Loliondo, ambako ndiko walipata mateso hayo. Kutokana na malalamiko hayo yaliyotolewa na kijana huyo akiwa na ndugu yake Omary Yahya mbele ya Waziri Lugola katika mkutano wa hadhara uliofanyika Longido, waziri huyo alimuagiza katibu mkuu wa wizara yake, kuhakikisha unafanyika uchunguzi huru ili haki itendeke kwani wananchi wamelalamika juu ya tukio hilo .Tunataka haki itendeke katika tukio hilo na matokeo yake yawe hadharani kwani hatuwezi kulalamikiwa tukakaa kimya, tunajua wapo askari wachache ambao sio waadilifu, lakini tunaomba wananchi watambue kuwa jeshi la polisi linaajiri vijana waliopata mafunzo, wamefundishwa namna ya kukamata,na kiwango cha nguvu ya kutumia katika kila aina ya kosa, alisema Lugola.Alisema kuwa, Nilishasema mahali popote kuwa polisi wakikutana na jambazi lenye silaha ya moto haiwezekani jambazi amuwahi askari apoteze maisha wakati naye ana kitu cha kujihami, hapo lazima jambazi atakiona, polisi wangu wamuwahi kabla hawajawahiwa. Alifafanua kuwa kuna makosa mengine ya kawaida, kama lile linalodaiwa kutendeka katika kambi ya watalii, huku akisema askari hawaruhusiwi kutumia nguvu zilizopita kiasi, ikiwa kuleta vifo au majeruhi ya kudumu.Natoa mwito kwa jeshi la Polisi wasiendelee kutumia nguvu kupita kiasi katika kushughulika na wahalifu popote pale na askari yoyote atakayebainika kutumia nguvu kupita kiasi na kuleta madhara hafai na lazima atachukuliwa hatua, alisema Lugola. Alisisitiza kuwa hata katika tukio hilo la Ngorongoro, endapo itabainika askari walitumia nguvu kuliko inavyotakiwa, kinyume na sheria zao za kazi watachukuliwa hatua. Na ndio maana nimeagiza jambo hilo lichunguzwe, alisema.  <topic>: kitaifa 